《有怀高执中》
宋代·李新

危襟坐西轩，绿牖浮晓光。
初疑故人来，冷吹啸疏簧。
春意已浩荡，寒云尚苍茫。
家贫食无鱼，但觉早韭香。
念我莫逆友，失计临边场。
定当何时归，共此白日长。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。